題李進士連雲玉山圖像
作者：吳革
朝代：宋

paragraphs: 玉山嵯峨白雲裏，翠樓鴻濛插天起。
千丈芙蓉雲作梯，玉龍翻然吼秋水。
山中隱人雲錦袍，掉頭不受柯山招。
玉手廣寒修月斧，躡雲每向雲間樵。
朝采山花樹，暮拾古木枝。
俯仰隘六合，間與白雲期。
白雲飛來歸丹壑，山人攬之不盈握。
袖懷五色朝天門，捧日絪緼散寥廓。
左挾丹鳳翱，右驂青龍翔。
搜材盡作廟廊具，紫極出入生輝光。
懶逐芻蕘人，局促涅塵土。
白衣蒼狗徒紛紜，萬變目前何足數。
舒展豈無心，秪在深山處。
四海蒼生望太平，濟旱終須靄霖雨。
我亦巢雲廬雲山，看花早種東華蓮。
南歸何日分半榻，撫掌一笑三千年。